30 ביולי

**מה יוביל לתקיפה באיראן ומה יקרה אחריה?**

עמוס ידלין

בלילה אפל באביב 2023 חמקו מטוסי חיל האוויר של ישראל לשמי איראן ותקפו אתרים חיוניים של תוכנית הגרעין האיראנית. ארגוני מודיעין בכל העולם מיקדו מאמצי איסוף להבנת תוצאות התקיפה ומידת הנזק לתוכנית. על פי ההערכות ברחבי העולם התקיפה גרמה להרס מוחלט של מערך הצנטריפוגות ושל אתרים חשודים בפיתוח נשק גרעיני (קבוצת הנשק) ולפגיעה אנושה ביעדי גרעין נוספים.

**התרחיש המתואר אינו תרחיש דמיוני**. אם איראן תמשיך להתקדם לסף הגרעיני, תעשיר ל-90% ותחדש פעילות בקבוצת הנשק – ארה"ב וישראל יאלצו לצאת לפעולה כדי לממש את התחייבות מנהיגיהן ש"לאיראן לעולם לא יהיה נשק גרעיני."

מסיבות מובנות **מאמר זה לא יעסוק בתיאור התקיפה עצמה**, אך יציג את הנסיבות המדיניות והטכנולוגיות שהובילו אליה ויתרחש **שלושה עתידים אפשריים** ב"עידן" שאחריה. זאת, תוך התייחסות לתגובת איראן לתקיפה, לאופן בו תפעל לשיקום פרויקט הגרעין ולהשפעות המשבר על המערכת האזורית והבינלאומית.

**איך הגענו לתרחיש התקיפה?**

במו"מ עם איראן המעצמות לא הצליחו לשכנע את טהראן "לרדת" משורת דרישות שחרגו מהסכם הגרעין של 2015. איראן המשיכה להעלות תביעות בלתי קבילות מבחינת ממשל ביידן, ובמקביל הרחיבה את תוכניתה הגרעינית כמנוף לסחיטת ויתורים נוספים ולשחיקת סעיפיו המקוריים של הסכם הגרעין. איראן גם המשיכה בייצור והפעלה של צנטריפוגות מתקדמות, צבירת אורניום מועשר ברמות גבוהות, עיבוד אורניום לתצורה מתכתית ועוד. בתגובה ארה"ב הידקה את אכיפת הסנקציות הקיימות והטילה שורת עונשים נוספים נגד המשטר האיראני באופן שהחריף את המצב הכלכלי ואת התסיסה הציבורית באיראן.

בבחירות האמצע בארה"ב ממשל ביידן איבד את הרוב בבית הנבחרים. הספקות לגבי התמודדותו בבחירות 2024 הלכו והעמיקו. מנגד המועמדים הרפובליקנים שבמרוץ לנשיאות הודיעו כולם כי במקרה שהמעצמות ואיראן יחזרו להסכם הגרעין, הם יסתלקו ממנו שוב אם ייבחרו.

על רקע זה איראן הודיעה כי לא תוכל לחזור להסכם הגרעין, וגם במערב העמיקה ההבנה כי בתנאים שנוצרו, חזרה ל-JCPOA – שסעיפיו המרכזים ממילא נשחקו, ויחלו לפקוע בתוך כשלוש שנים – אינה כדאית. זאת, כיוון שתסלול את דרכה של איראן לעבר מעמד של מדינת סף בלגיטימציה בינ"ל ובלא שהזירה הבינ"ל מחזיקה מנופים מול המשטר בטהראן. בתוך כך, מדינות במזה"ת ובראשן סעודיה, מצרים ותורכיה מכריזות כי לא יישארו מאחור אם איראן תייצר יכולות לפרוץ לנשק גרעיני בזמן קצר; ובסוכנויות המודיעין בעולם הולכות ונערמות ההערכות כי המזה"ת ניצב בפתחו של מרוץ חימוש גרעיני.

בהוראת המנהיג העליון החליטו האיראנים לגבות מחיר מארה"ב על אי חזרתה להסכם ופעלו במישור הקונוונציונלי והגרעיני. משמרות המהפכה וכוח קודס הגבירו את פעילות החתרנות והטרור במזרח התיכון – בבסיס הצי החמישי במנאמה בחריין התפוצצה מכונית תופת והרגה 15 חיילי צי אמריקאים, האירנים תקפו שובמאת מסוף הנפט הסעודי באבקייק וגרמו לעליית מחירי הנפט ל 160 דולר לחבית. בתחילת 2023 איראן הודיעה כי החלה להעשיר אורניום לרמה של 90% "עבור פרייקט צוללות בהנעה גרעינית." מדינות אירופה מתכנסות ומחליטת להפעיל את סעיף ה-SNAPBACK שנכנס לתוקף בתוך חודש. איראן מצויה מאז תחת סנקציות בינלאומיות ולא רק אמריקאיות.

המשטר האיראני איים כי הוא שוקל לפרוש מה-NPT, והשבית מצלמות נוספות של הסוכנות הבינ"ל לאנרגיה אטומית (סבא"א) בנתנז ובפורדו. במקביל, המודיעין הישראלי זיהה סימנים לפעילות חריגה בארגונים איראנים שעסקו בעבר בתחום פיתוח נשק גרעיני. על בסיס מאמץ מודיעיני מיוחד קהיליית המודיעין הישראלית הגיעה למסקנה כי באיראן נפלה החלטה "לזחול" בחשאי לפצצה, תוך ניצול הנסיבות המשבריות בזירה הגלובאלית. איראן העריכה כי הפיצול העמוק בין המעצמות, שעסוקות במלחמה המתמשכת באוקראינה ובמשבר סביב טאיוואן, והגיבוי האיתן לו זוכה טהראן מצד רוסיה וסין (גם אם הן מתנגדות לפצצה איראנית) ימנעו מארה"ב לפעול נגדה.

בישראל התכנס הקבינט המדיני-בטחוני. הדרגים המקצועיים מזהירים את הדרג המדיני כי צבירת חומר בקיע בהעשרה של 90% לבדה, היא סף מסוכן מדי, שחצייתו עלולה להקשות על עצירה של התקדמות איראן לפצצה. במקביל, אמ"ן והמוסד משיגים מודיעין אינטימי ברמת סמך גבוהה המצביע על חידוש פעילותן של שתי קבוצות נשק באיראן. ראש ממשלת ישראל מקיים רצף דיונים מרתוניים עם צה"ל וזרועות הביטחון, המציגים לו תוכנית צבאית שעודכנה בשנתיים האחרונות ויש בכוחה לפגוע קשות באתרי הגרעין המרכזיים של איראן. ראש הממשלה מבקש מהקבינט לאשר הצעה לפעולה ממוקדת כדי לפגוע בתוכנית הגרעין האיראנית.

הנושא מובא לפני ממשלת ישראל המאשרת פה אחד את הפעולה באיראן, שמטרתה להוציא מכלל פעולה את מירב מרכיבי תוכנית הגרעין האיראנית. לימים יספר ראש הממשלה כי הבין שישראל נותרה לבדה במערכה, חש את כובד משקלה של האחריות ההיסטורית על כתפיו ונזכר בדבריו של ראש הממשלה בגין, שאמר ב1981 כי החליט על תקיפת הכור בעיראק כיוון שידע שאם הוא לא יורה עליה אף אחד אחר לא יעשה זאת.

**ה"יום שאחרי" התקיפה – שלושה תרחישים**

התקיפה הישראלית מעבירה את הכדור למגרשו של המשטר בטהראן. תגובתו הצבאית, פעילותו האזורית וכיווני הפעילות עליהם יחליט במישור הגרעיני, צפויים לעצב את המציאות ב"יום שאחרי" התקיפה. ניתן לשרטט שלושה הגיונות שעשויים להדריך את המשטר האיראני, המובילים לשלושה תרחישים שונים.

**תרחיש א' – ההיגיון המוביל: חשש איראני ממלחמה כוללת עם ישראל וארה"ב, שתפגע ביציבות המשטר. הביטוי האופרטיבי: תגובה צבאית מוגבלת ומדודה; תכנית הגרעין משוקמת בזהירות.**

איראן מופתעת מהתקיפה הישראלית וגורמים בכירים בשורות המשטר מדברים על ה"שגעון שאחז במקבלי ההחלטות בירושלים". על רקע זה המשטר נקלע לדילמה בין רצונו להגיב בעוצמה כדי להרתיע מפני תקיפות ישראליות נוספות בעתיד לבין חששו מהסלמה רחבה שתוביל למלחמה. המשטר מעריך שהפגיעות הקשות שתספוג במלחמה התשתית הלאומית והצבאית של איראן עלולות לערער את מעמדו, על רקע התסיסה המתמשכת ב"רחוב" האיראני שהתגברה בעקבות האירועים.

בתום התייעצויות שאורכות מספר ימים איראן משגרת עשרות טילים וכטב"מים לעבר ישראל, שרק בודדים מהם חודרים את מערכות ההגנה הרב שכבתיות של ישראל, וגורמים למספר הרוגים ועשרות פצועים בחיפה ובתל אביב. במקביל מנחה מפקד משמרות המהפכה את מערך פיגועי חו"ל של הארגון לבצע פיגועי תופת נגד יעדים ישראלים ויהודיים ברחבי העולם. אולם, בעולם השקוף והמפוקח של ימינו המערך מתקשה להוציא לפועל פעולות טרור משמעותיות כאלו בטווח הזמן המיידי.

מפקד משמרות המהפכה, קאאיני, מעביר למזכ"ל חזבאללה, חסן נסראללה, הנחיה בשם המנהיג העליון של איראן, ח'אמנהאי, לתקוף בהיקף "מדוד אך מכאיב" את ישראל. למרבה ההפתעה נסראללה מחזיר לטהראן אגרת תשובה מהוססת. נסראללה מבהיר כי הוא נדרש לנקוט במדיניות זהירה, נוכח מצבה הקשה של לבנון, קריסת התשתיות במדינה, ההסכם שרק הושג לתיחום הגבול הימי בין ישראל ללבנון והזעקה שקמה במדינה נגד כל התערבות בעימות לטובת האינטרס הזר האיראני.

חזבאללה מסתפק בשיגור עשרות רקטות קצרות טווח וירי מרגמות לאורך הגבול עם ישראל, לשטחים פתוחים ובלא ליטול אחריות. לאור תגובתו הרפה של הארגון, האיראנים מפעילים את החות'ים מתימן ואת המליציות העיראקיות אך יכולתם המבצעית מוגבלת והם משגרים מספר כטב"מים שישראל לא מתקשה ליירט. חמאס מגנה את התוקפנות הישראלית, מאפשרת ירי רקטות של הג'האד האסלאמי מעזה אבל במקביל פועל כוח "מגיני הספר" שלה לרסן את משגרי הרקטות ולמנוע מהם להרחיב את הירי. מתברר כי חמאס חוששת כי בצל עימות אזורי שימקד את כל תשומת הלב העולמית, ישראל תרגיש חופשיה להגיב בעוצמה בלתי מידתית נגד התקפות מעזה.

ישראל, מחליטה גם היא לאור היקף הפגיעות הנמוך בה וההישגים בירוט רוב הטילים והמלטים האירניים לנקוט במדיניות הכלה וספיגה: מגיבה בירי מקומי נגד אתרי השיגור בגבול לבנון ובעזה, ונמנעת מתגובה ישירה נגד יעדים בתוך איראן. במקביל היא מעבירה לאיראן מסרים, באמצעות השגריר האיראני באו"מ ושווייץ, כי המשך תקיפות נגד שטחה ייענו בפגיעה הרסנית יותר נגד תשתיות לאומיות איראניות.

לאחר סדרת דיונים, איראן מחליטה להימנע מתקיפת יעדים ואינטרסים של ארה"ב ברחבי האזור, או מהפרעה לזרימת הנפט במצרי הורמוז, דרכם מעבירה גם איראן עצמה חלק מהנפט שרוכשות ממנה סין והודו. בבסיס ההחלטה ניצבים הערכה איראנית כי ארה"ב לא הייתה מעורבת בתקיפה הישראלית וחשש כי לאחר שנחצה סף התגובה הצבאית נגדה ע"י ישראל, ארה"ב תגיב על נפגעים אמריקאים בתקיפה מסיבית נגד אתרי משטר וצבא בתוך תחומי איראן.

במישור הגרעין, איראן שבה ומכריזה כי היא בוחנת יציאה מה-NPT, אולם מהססת על רקע התנגדות מצד רוסיה וסין (שלוחצות גם להשאיר את פקחי סבא"א במדינה), וחשש כי המהלך יוביל להאצת מאמצי ההתגרענות של סעודיה. ח'אמנהאי נותן הנחיה לשקם במהירות האפשרית אתרי ההעשרה והגרעין שנפגעו, אולם העבודות מתמשכות על רקע הצורך לתכנן מחדש את האתרים. מספר חודשים לאחר התקיפה ח'אמנהאי הולך לעולמו והמשטר נכנס לתקופה רגישה של חילופי שלטון ומאבקי כוח וירושה פוליטיים. פרוייקט הגרעין נכנס לתקופת דשדוש ארוכה, וכמו במקרה העיראקי, לא ברור כיצד, מתי ואם בכלל איראן תחדש את היכולות שהיו ברשותה ערב התקיפה.

**תרחיש ב'**: **ההיגיון: שיקום ההרתעה האיראנית תוך גידור סיכונים. הביטוי האופרטיבי: תגובה צבאית בעוצמה בינונית; האצה בתוכנית הגרעין.**

המשטר באיראן עדיין בוחר להימנע מ-Massive retaliation, ומ-All out conflict, וכמו ביום שאחרי ההתנקשות בקאסם סולימאני בינואר 2020, בוחר בתגובה עוצמתית אך מתוחמת. איראן משגרת כ-300 טילים וכטב"מים במספר מטחים גדולים לעבר ישראל המקשים על מערכות היירוט. הנזקים בישראל משמעותיים – עשרות הרוגים, מאות פצועים ופגיעה משמעותית בתשתיות בעורף האזרחי וקשה פחות בבסיסים צבאיים. ישראל מסתפקת בתקיפה בהיקף בינוני בעיקר נגד בסיסי טילים באיראן בניסיון לסגור את העימות, מתוך היגיון שהמחיר סביר אל מול ההישג האסטרטגי של עצירת תוכנית הגרעין האיראנית. עם זאת ישראל מאיימת כי אם ההתקפות יימשכו איראן תשלם מחירים כבדים. איראן עוצרת, אולם מאיימת כי מדובר בתגובה ראשונית בלבד וכי ישראל "עוד תרגיש את נחת זרועה בזמן ובמקום שאיראן תקבע."

מנהיג איראן ח'אמנהאי מעביר לנסראללה הוראה לתקוף בעוצמה את ישראל, שהרי ל"יום פקודה" כזה איראן בנתה את כוחו הצבאי של הארגון. חזבאללה מחליט על שיגור מטחי רקטות לצפון ישראל שגורמים נזקים לרכוש ללא אבידות משמעותיות. ישראל מגיבה נגד יעדי חזבאללה בדרום לבנון והצדדים נכנסים למספר "ימי קרב" עוצמתיים, כששני הצדדים מתמקדים במטרות צבאיות. בסופו של דבר האירועים לא יוצאים משליטה ואינם מדרדרים למלחמה כוללת.

חרף חוסר שביעות רצונה מעוצמת התגובה של חזבאללה, איראן נמנעת מהפעלת לחץ כבד על הארגון להיכנס למלחמה נגד ישראל. מקבלי ההחלטות בטהראן מעריכים כי התבססות מוגזמת על חזבאללה תציג את איראן כמי שהסתתרה מאחורי גבו, ועלולה לגרום למעמד הארגון בלבנון פגיעה אנושה ולסמנו לדיראון עולם כמי שהביא לחורבנה הסופי של לבנון משיקולים איראניים זרים.

במקביל המשטר האיראני נקלע לדילמה האם לתקוף כוחות אמריקאים במפרץ. בבסיס השיקולים בטהראן ניצב חשש מגרירת ארה"ב לתוך ההסלמה ומהתרחבותה, מה שיוביל לפגיעה בתשתיות לאומיות איראניות ולהמשך עירעור מעמדו הפנימי של המשטר, שלתחושתו ספג מהלומה ונסדק בעקבות התקיפה הישראלית.

מנגד, באופן המזכיר גם כן את תגובת המשטר לסיכול סולימאני ("הנקמה הסופית תהיה בהוצאת הכוחות האמריקאים מעיראק") המשטר מחליט כי התגובה האיראנית ההולמת לתקיפה תהיה במישור הגרעין. המשטר מכריז כי יפעל לשיקום מהיר של תוכנית הגרעין ולהתקדמות מואצת לעבר יכולת גרעין רובסטית ורחבה משמעותית משהייתה בידיו לפני התקיפה. זאת, באופן שימחיש לעולם כי הפעולה הישראלית השיגה תוצאה הפוכה ויספק לאיראן תעודת ביטוח כי לא תותקף שוב. מהנדסי הגרעין האיראנים מעריכים כי איראן תוכל לשוב לתוכנית בהיקף אליו הגיעה לפני התקיפה תוך כ-3 שנים.

איראן, המבקשת לרכוש את אהדת העולם, מחליטה כי עד לשיקום התשתיות לא תפעל למעבר לתוכנית גרעין צבאית, ולא תפרוש מה-NPT, אולם מודיעה כי תגביל את פיקוח סבא"א לפחות בשלבים הראשונים של תוכנית שיקום האתרים.

**תרחיש ג' – ההיגיון: גביית מחיר כבד מישראל וארה"ב תוך נכונות ספיגה; תעודת ביטוח גרעינית. הביטוי האופרטיבי: תגובה עצימה באזור ובגרעין.**

מקבלי ההחלטות בטהראן מגיעים למסקנה כי כדי למנוע התקפות דומות בעתיד ולשקם את ההרתעה של איראן נדרשת תגובה שתזעזע את האזור, את ארה"ב ואת המערכת הבינלאומית כולה.

איראן מחליטה למצות ככל הניתן את יכולות מערכי הטילים והכטב"מים שלה. משמרות המהפכה משגרים לעבר מרכזי אוכלוסייה בישראל שלושה גלים, בהפרש של מספר ימים ביניהם, של מספר מטחי טילים וכטב"מים רחבים (כ-250 בכל גל).

במקביל, איראן מעבירה לשלוחיה באזור פקודה חד משמעית לתקוף את ישראל וארה"ב ואת בנות בריתן סעודיה, האמירויות ובחריין. המליציות השיעיות תוקפות את האזור הירוק בבגדאד ובסיסים של הקואליציה בעיראק והחות'ים מחדשים את התקפות המל"טים נגד סעודיה, שנפסקו בעקבות הפסקת האש בתימן. גם מתימן וגם מעיראק משוגרים מספר כטב"מים וטילים לעבר ישראל. במקביל איראן תוקפת בטילים מחופי המפרץ הפרסי את דובאי ואבו דאבי, את הצי החמישי בבחריין ומטרות אמריקאיות בקטר. חיל הים של משה"מ מודיע על חסימת מיצרי הורמוז, ממקש את מרחב המיצרים ומפגין נוכחות מסיבית באזור. נושאת מטוסים אמריקאית מותקפת באופן משולב ע"י טילי טורפדו וכטב"מים הגורמים לה נזק ומספר והרוגים.

חזבאללה משגר מטחי טילים לעבר חיפה וצה"ל תוקף בתגובה מטרות צבאיות של חזבאללה ברחבי לבנון. בתוך מספר ימים הלחימה מתרחבת בהדרגה בדמות ירי טילים לעבר תל אביב ומנגד לדאחיה בבירות, שם תוקפת ישראל מטרות נקודתיות של חזבאללה. בשני הצדדים מדווח על עשרות הרוגים ופצועים. . ישראל תוקפת מערכות הגנה אווירית שאיראן וסוריה סיפקו לחזבאללה וכן את מערך הטילים המדויקים של הארגון, מרכזת כוחות על הגבול ונערכת לתמרון קרקעי בלבנון, ומזהירה את חזבאללה כי אם הירי לעברה שטחה לא ייפסק הדאחיה תספוג מהלומה קשה יותר בסדרי גודל מהנזק שנגרם לרובע במלחמת לבנון השנייה. נסראללה מאיים במטח נוסף על תל אביב ובישראל גוברות הקריאות ללתקיפה מסיבית על תשתיות מדינתיות בלבנון. בפועל שני הצדדים נמנעים מהפעלת יכולותיהם בהיקף מלא.

בתחום הגרעין, איראן מגרשת את פקחי סבא"א מתחומה ושגרירה בווינה מודיע על פרישה מה-NPT, ועל כוונת איראן לעבור לתוכנית גרעין צבאית שתבטיח כי היא לא תותקף יותר לעולם ע"י ה"ציונים" וה"התנשאות העולמית".

ישראל ופיקוד המרכז האמריקאי (CENTCOM) מחליטים להוציא לפועל תוכנית משותפת לתקיפה משמעותית נגד היכולות הצבאיות האיראניות והתשתית הלאומית שלה. ארה"ב מבהירה שלא תפלוש קרקעית לאיראן אך שבכל יום שאיראן תמשיך בלחימה היא תאבד יכולות צבאיות וכלכליות נרחבות. הצי האמריקאי מכריז על מערכה לפתיחת מצרי הורמוז ומודיע כי כל כלי שיט איראני שיהיה באזור המצרים הוא מטרה לגיטימית. במקביל, מותקפים מערכי טילים , כטב"מים והגנה אווירית ומפקדות של משמרות המהפכה. ישראל תוקפת מספר מתקני נפט וגז ויעדי שלטון בטהראן, ומכריזה כי אם איראן לא תעצור את פעולותיה המסלימות יעדים אסטרטגיים נוספים באיראן יושמדו.

העימות מקפיץ את מחירי הנפט ($220 לחבית). סין ואירופה הנפגעות העיקריות מהמחירים הגבוהים מציגות במועב"ט הצעת החלטה להפסקת אש. ארה"ב תומכת. רוסיה נמנעת. איראן וישראל מקבלות את ההחלטה והאש נפסקת בתום שבועיים של לחימה. בלבנון האש נפסקת רק לאחר מספר ימים נוספים במהלכם כוחות צה"ל נכנסים לשטח לבנון בסמוך לגבול, וניסיונות של כוח רדואן של חזבאללה לבצע פשיטות בשטח ישראל נבלמים.

איראן "מלקקת את פצעיה" ומשקיעה את משאביה בשיקום ומניעת תסיסה בציבור, המאשים את ההנהגה בשיקול דעת מוטעה, וקונקרטית בבחירה במלחמה וחורבן במקום בהסכם גרעין שהיה מביא להסרת הסנקציות ולזינוק בכלכלה.

**מסקנות**

גרירת ארה"ב לעימות צבאי במזה"ת בעקבות תקיפה ישראלית של תוכנית הגרעין האיראנית אינה "גזירת גורל". תרחיש של מערכה מתוחמת, שלא תערב את ארה"ב סביר לפחות באותה מידה ואולי אף יותר. הדבר תלוי גם בארה"ב. ככל שלא תפחיד את עצמה, תשדר נחישות להגיב בעוצמה על כל תקיפה איראנית נגד אינטרסיה באזור, כך תגבר הסבירות שהיא תישאר מחוץ לעימות. באופן פרדוקסלי כדי להימנע מהישאבות צבאית באזור, ארה"ב צריכה להיות נכונה להיכנס לחיכוך ולהגיב בעוצמה שתייצר הרתעה אמינה מול איראן.

תגובה איראנית עצימה בכל רחבי האזור גם היא לא בהכרח התרחיש המוביל. איראן עשויה לחשוש מצעדים שיחמירו את מצבה עקב תגובות נרחבות וקשות של ישראל וארה"ב שיגרמו לה נזקים כבדים מעבר לתוכנית הגרעין. ולכן תבחר בתגובה עצימה אך נקודתית ומתוחמת. בנוסף, על רקע מצבה הקשה של לבנון סביר שחזבאללה לא ימהר להתיישר עם כל פקודה איראנית לתקוף את ישראל ולהביא בכך לחורבנה הסופי של מדינת הארזים.

בתנאים אלה, תקיפה כירורגית נגד אתרי גרעין, המלווה במסר לפיו היעד הוא תכנית הגרעין בלבד ולאיראן יש עוד "נכסים" אסטרטגיים להפסיד – מצטיירת כאסטרטגיה נכונה המגלמת סיכוי ממשי להגביל את היקף העימות שיתפתח בעקבות המהלך הישראלי. בין היתר, מכיוון שבשום שלב היעד איננו שינוי משטר באיראן, מתווה המערכה, גם אם תתפתח, אינו כולל צורך אקוטי ב"מגפיים אמריקאים על הקרקע".

במישור הגרעיני, תקיפה ישראלית "טורפת את הקלפים" ולא בהכרח מסמנת וקטור אחד ויחיד של האצת תוכנית הגרעין האיראנית לעבר יכולת צבאית. ארה"ב והמערכת הבינ"ל נדרשות לחשוב כיצד ניתן למנף את המהלך הישראלי מול איראן - להשגת הסכם גרעין משופר ולשימור חברותה ב-NPT זאת לאחר שאיראן איבדה נכסים משמעותיים שעמדו לרשותה, הודגמה היכולת הצבאית והנחישות המדינית לעצור את התקדמותה לפצצה גרעינית.

בשורה התחתונה, נכונות ארה"ב למנף את המהלך הישראלי ולהציב מול איראן איום צבאי נחוש ואמין תהיה גורם מרכזי בעיצוב היום שאחרי התקיפה, הן בכל הקשור להכלת התגובה הצבאית של איראן באזור והן ביחס למידת נכונותה להסתכן בחזרה לפרוייקט גרעין צבאי. התגובה האמריקאית תיבחן ב"זכוכית מגדלת" לא רק בטהראן אלא גם בביג'ינג ובמוסקבה, באופן שצפוי להשפיע על מדיניותן בזירות אחרות וברמה הגלובאלית.

בכל מקרה, תקיפה ישראלית, אם תתבצע, תהיה בהכרח חלופה של מוצא אחרון, לאחר שנתיב הסנקציות והדיפלומטיה הגיע למבוי סתום ואיראן החליטה לזחול או לפרוץ לנשק גרעיני. בנסיבות כאלה, חלופה צבאית – שרבים ממבקריה טוענים כי לא תעצור את פרויקט הגרעין ואף עלולה להאיצו – הופכת להיות חלופה עדיפה המונעת מצב בלתי נסבל של התקדמות איראנית לנשק גרעיני, שאלמלא נעצרה לא הייתה ממנה דרך חזרה.